คลังแจงแจกเงิน5พันบาทได้เร็วสุด7วันทำการ
คลังแจงลงทะเบียนรับเงินตกงาน 5 พันบาท อย่าใจร้อนได้รับเงินเร็วสุด 7 วันทำการ หลัง ยอดทะลุ 21.5 ล้านคน


31 มี.ค. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า เมื่อเวลา 14.00 น. ของวันที่ 31 มี.ค. 2563 มีคนลงทะเบียนใน www.เราไม่ทิ้งกัน.com จำนวน 21.5 ล้านคน เพื่อขอรับเงินช่วยเหลือจากการได้รับผลกระทบจากไวรัสโควิด-19 (COVID-19) จำนวน 5,000 บาท เป็นเวลา 3 เดือน
ทั้งนี้ ระบบจะตรวจสอบว่า ผู้ลงทะเบียนมีคุณสมบัติครบ 3 เงื่อนไขสำคัญ คือเป็นแรงงาน ไม่อยู่ในระบบประกันสังคมมาตรา 33 และได้รับผลกระทบจากโควิด-19 จริง โดยจะได้รับเงินอย่างเร็วสุด 7 วันทำการ ผ่านบัญชีที่ได้ลงทะเบียนไว้
"ตอนนี้คลังอยากให้ผู้ลงทะเบียนทุกคนเข้าใจตรงกันว่า จะได้เงินอย่างเร็วสุด 7 วันทำการ ไม่ใช่ภายใน 7 วันทำการ โดยขอให้ผู้ลงทะเบียนทุกคนรอข้อความยืนยันทางโทรศัพท์มือถือที่ลงทะเบียนไว้ ไม่ต้องเดินทางมาที่ธนาคาร เพราะเงินจะโอนเข้าบัญชีให้ หากผู้นั้นผ่านเงื่อนไขที่กำหนดไว้" นายลวรณ กล่าว




ทั้งนี้ การลงทะเบียนกระทรวงการคลังเปิดให้ลงตลอด 24 ชั่วโมง ไปจนกว่าจะสิ้นสุดโครงการในเดือน มิ.ย. 2563
อย่างไรก็ตาม ในวันนี้ ธนาคารกรุงไทยแจ้งปิดปรับปรุงระบบลงทะเบียน www.เราไม่ทิ้งกัน.com ชั่วคราว ในวันที่ 1 เม.ย. 2563 เวลา 00.00 - 03.59 น. (เที่ยงคืนวันอังคาร) และจะเปิดให้ลงทะเบียนอีกครั้ง ในวันที่ 1 เม.ย. 63 เวลา 04.00 น. เป็นต้นไป